Näyttelijä Jasper Pääkkönen muistaa Paha maa -elokuvan kuvauksissa ohjaaja Aku Louhimiehen olleen vaativa näyttelijöitä kohtaan.

Aku Louhimies puhuu elokuva-alan ahdisteluista Sensuroimaton Päivärinta -ohjelmassa.

Ylen tänään julkaisemassa artikkelissa kotimaisen eturivin naistähdet syyttävät ohjaaja Aku Louhimiestä nöyryyttämisestä, seksuaalisista ehdotteluista ja epäasiallisesta käytöksestä. Näyttelijä Pamela Tola kertoo traumatisoituneensa Paha maa -elokuvan kuvausten ansiosta. Hän mainitsee Ylen jutussa erityisesti kaksi tilannetta, jotka jättivät arvet.

Toisessa niistä Tolan hahmon piti yrittää itsemurhaa hyppäämällä parvekkeelta. Näyttelijä kärsi pahasta korkean paikan kammosta, ja kun tämä selvisi kuvauksissa, hän joutui omien sanojensa mukaan ohjaaja Aku Louhimiehen kiusaamaksi.

Tola kertoo myös Louhimiehen keksineen kesken Paha maa -kuvauksien raiskauskohtauksen, jossa Jasper Pääkkösen hahmo raiskaa Pamela Tolan hahmon huumepäissään.

Iltalehti tavoitti Buenos Airesissa olevan Jasper Pääkkösen puhelimitse. Pääkkönen kertoo yllättyneensä ja hämmentyneensä kovasti naisnäyttelijän ulostulosta kyseisten kohtausten tiimoilta.

Hän kiistää nähneensä koskaan Louhimiehen kuvaussetissä epäsopivaa käytöstä, joskin hän myöntää Aku Louhimiehen rankan ja maanisen ohjaustavan olevan ehkä liikaa joillekin kollegoista.

- Olen sitä mieltä, että turvalliset työolot ovat kaikki kaikessa. En halua kiistää, etteikö Akun haastava metodi voi olla monelle näyttelijälle raskas, ahdistava ja liiankin vaativa. Luettuani Ylen jutun ymmärsin, että se on voinut olla joillekin naisnäyttelijöille jopa traumatisoiva, mikä on todella valitettavaa, Pääkkönen sanoo Iltalehdelle.

- Itsekin olen kokenut, että Louhimiehen kanssa työskentely on ollut urani vaativinta aikaa - samalla olen myös kokenut sen antoisimmaksi kokemukseksi. Aku ruoskii ihmiset äärirajoille.

Pääkkönen yhtyy Mikko Leppilammen kertomukseen siitä, miten Louhimies juoksutti näyttelijöitä erästä kohtausta kuvatessa oksennuspisteeseen.

- Olen itsekin juossut oksennuspisteeseen asti kohtauksissa. Muistan, että Aku huusi " juokse kovempaa " , ja itse huusin takaisin " mä en pysty " . Se oli todella raastavaa. Olen silti itse kokenut Akun maanisimmillakin ohjaushetkillä, että voit sanoa hänelle ei, ja hän ymmärtää sen. Pamelan suhteen tilanne oli haastava, koska hän ei uskaltanut sanoa Akulle ei.

En ole todistanut epäsopivaa käytöstä

Hänen mukaansa Tola harjoitteli muun Pääkkösen ja Mikko Leppilammen kanssa itsemurhan yrittämiskohtausta uimahallin hyppytornissa. Siellä kävi ilmi korkean paikan kammo, josta näyttelijätär ei ollut puhunut aikaisemmin kellekään.

- Pamela puhui minulle siitä, että koki Akun käytöksen epäreiluksi. Kehotin häntä sanomaan Akulle ei, mutta Pamela vastasi siihen niin, että hän ei uskalla. Hän toisteli sitä, että ei ohjaajalle voi sanoa kieltävästi. Etenkin jälkikäteen ymmärrän tämän, sillä ohjaaja on auktoriteetti, jolle voi olla vaikea sanoa ei. Kun Pamelan korkean paikan kammo selvisi, kehotin häntä saman tien kertomaan siitä Louhimiehelle. Heidän välinen kommunikaatio ei toiminut, ja siksi tieto tuli Akulle vasta aika myöhään, Pääkkönen sanoo.

- En ole koskaan todistanut tai kuullut että Aku olisi erityisesti naisiin kohdistanut epäsopivaa käytöstä. Hänen ohjausmetodinsa sen sijaan ovat rankkoja - Paha maa -elokuvassahan on se kohtaus, jossa Paavo Westerbergin hahmo raiskaa minun hahmoni ottaen hänet takaapäin. Jouduin itsekin tekemään tällaisen kahden miehen välisen seksikohtauksen, ja totta kai se ahdisti.

Pääkkönen sanoo tietävänsä omasta kokemuksesta miten haastavaa seksikohtauksen tekeminen voi olla. Hän kuitenkin kiistää Tolan Yle-jutussa antamat väitteet, joiden mukaan Pääkkönen olisi käsitellyt häntä väkivaltaisesti heidän välisessään seksikohtauksessa.

En satuttanut Pamelaa kohtauksissa

Tolan kertomuksen mukaan Louhimies keksi yllättäen näyttelijöiden välille raiskauskohtauksen, joka toteutettiin kovakouraisesti. Kohtauksessa Jasper Pääkkösen hahmo ottaa huumeita, antaa niitä Tolan hahmolle ja raiskaa tämän takaapäin lavuaaria vasten.

- Ensinnäkin, Paha maa -elokuvan kuvausten luonne oli sellainen, että kohtauksista otettiin lukuisia ottoja ja kohtauksia keksittiin päivittäin uusiksi. Louhimies ohjeisti meitä, että älkää opetelko vuorosanoja, koska elokuvan teko pohjautui niin vahvaan improvisaatioon, Pääkkönen sanoo.

- Se, että raiskauskohtaus tuli yllättäen mukaan elokuvaan, muutti eniten tarinan kannalta minun roolihahmoani. En myöskään satuttanut Pamelaa kohtauksessa, vaikka hän niin väittää. Kohtaus ei ollut väkivaltainen ja olimme siinä täysissä pukeissa ulkovaatteissa. Pamela myöskin väittää, että elimeni koski häneen kohtauksen aikana - se ei pidä paikkaansa.

Pääkkönen sanoo kokevansa itsekin seksikohtausten tekemisen ahdistavana. Hän kertoo ymmärtävänsä Tolaa siinä, että tuollaisten tekeminen tuntuu pahalta.

- Olen surullinen lukiessani, että Pamela on traumatisoitunut elokuvan kuvauksista. Todella toivon, että hän ei koe, että olen vastanäyttelijänä toiminut haastavaa kohtausta kuvatessamme väärin. Ainakaan hän ei koskaan kuvausten aikana sanonut minulle asiasta.